P. Hrušovský, predseda NR SR: (2005-11-08):
Otváram rozpravu o tomto bode programu. Pýtam sa, kto sa okrem pani spoločnej spravodajkyne hlási do rozpravy ústne, keďže som nedostal písomné prihlášky do rozpravy. Štyria poslanci, ako posledný pán poslanec Bódy. Končím možnosť ďalších prihlášok do rozpravy. Pani poslankyňa, máte slovo. Ľ. Navrátilová, poslankyňa: Ďakujem za slovo. Pani kolegyne, páni kolegovia, chcem vás požiadať o podporu môjho doplňujúceho návrhu, s ktorým súhlasil exminister a ktorý sa týka jednej takej prozaickej veci, totiž povolenia na sprostredkovanie zamestnávania za úhradu, povolenia na vykonávanie činnosti agentúry dočasného zamestnávania. A ide mi v podstate o to, že v súčasnej dobe sa tieto povolenia vydávajú na dobu určitú. A aj keď vládny návrh predpokladal predĺženie tejto lehoty, myslím, z troch na päť rokov, myslím si, že by sme mali vytvoriť všetky také podmienky, aby tieto agentúry, ktoré sú schopné zabezpečiť predovšetkým nezamestnaným zamestnanie, boli posudzované v rovnakom režime ako živnosť. Totiž zákon samotný obsahuje dostatok priestoru na to, aby takým organizáciám, ktoré sa nebudú, obrazne povedané, slušne správať na trhu, bolo takéto povolenie odobraté. Takže prečítam môj návrh. Po prvé. Novelizačný bod 9 znie: „V § 12 písm. j) sa vypúšťa slovo „predĺžiť“.“ Po druhé. Novelizačný bod 17 znie: „V § 26 odsek 1 znie: „Povolenie na sprostredkovanie zamestnania za úhradu vydáva ústredie na dobu neurčitú. Na základe písomnej žiadosti sprostredkovateľa ústredie povolenie na sprostredkovanie zamestnania za úhradu zmení, pozastaví, zruší alebo vydá jeho duplikát. Duplikát vydá ústredie pri strate, odcudzení, znehodnotení povolenia na sprostredkovanie zamestnania za úhradu alebo pri strate dokladu o zmene, pozastavení, zrušení povolenia na sprostredkovanie zamestnania za úhradu.“.“ Po tretie. Novelizačný bod 18 znie: „V § 26 ods. 2 sa za slovo „vydanie“ vkladá čiarka a slová „alebo predĺženie“ sa nahrádzajú slovami „zmena alebo vydanie duplikátu“.“ Po štvrté. Za novelizačný bod 19 sa vkladá nový novelizačný bod, ktorý znie: „V § 26 ods. 6 sa vypúšťa písmeno b).“ Doterajšie písmená c) až e) sa označujú ako písmená b) až d). Po piate. Novelizačný bod 21 znie: „V § 29 odsek 4 znie: „Povolenie na vykonávanie činnosti agentúry dočasného zamestnávania vydáva ústredie na dobu neurčitú. Na základe písomnej žiadosti agentúry dočasného zamestnávania ústredie povolenie na vykonávanie činnosti agentúry dočasného zamestnávania zmení, pozastaví, zruší alebo vydá jeho duplikát. Duplikát vydá ústredie pri strate, odcudzení, znehodnotení povolenia na vykonávanie činnosti agentúry dočasného zamestnávania alebo pri strate dokladu o zmene, pozastavení, zrušení povolenia na vykonávanie činnosti agentúry dočasného zamestnávania.“.“ Po šieste. Za novelizačný bod 22 sa vkladá nový novelizačný bod, ktorý znie: „V § 29 ods. 8 sa vypúšťa písmeno b).“ Doterajšie písmená c) a d) sa označujú ako písmená b) a d). Po siedme. Novelizačný bod 23 znie: „V § 29 ods. 9 sa za slovo „vydanie“ vkladá čiarka a slová „alebo predĺženie“ sa nahrádzajú slovami „zmenu alebo vydanie duplikátu“.“ Po ôsme. Novelizačný bod 57 znie: „V § 58 odsek 6 znie: „Povolenie na vykonávanie činnosti agentúry podporovaného zamestnávania vydáva ústredie na dobu neurčitú. Na základe písomnej žiadosti agentúry podporovaného zamestnávania ústredie povolenie na vykonávanie činnosti agentúry podporovaného zamestnávania zmení, pozastaví, zruší, alebo vydá jeho duplikát. Duplikát vydá ústredie pri strate, odcudzení, znehodnotení povolenia na vykonávanie činnosti agentúry podporovaného zamestnávania alebo pri strate dokladu o zmene, pozastavení, zrušení povolenia na vykonávanie činnosti agentúry podporovaného zamestnávania.“.“ Po deviate. Za novelizačný bod 58 sa vkladá novelizačný bod, ktorý znie: „V § 58 ods. 10 sa vypúšťa písmeno b).“ Doterajšie písmená c) a d sa označujú ako písmená b) a c). Po desiate. Novelizačný bod 59 znie: „V § 58 ods. 1 sa za slovo „vydanie“ vkladá čiarka a slová „alebo predĺženie“ sa nahrádzajú slovami „zmenu alebo vydanie duplikátu“.“ Po jedenáste. V novelizačnom bode 79 sa § 72a dopĺňa odsekom 4, ktorý znie: „Povolenie na sprostredkovanie zamestnania za úhradu, povolenie na vykonávanie činnosti agentúry dočasného zamestnávania a povolenie na vykonávanie činnosti agentúry podporovaného zamestnávania vydané alebo predĺžené pred 1. januárom 2006 sa považuje za povolenie na sprostredkovanie zamestnania za úhradu, povolenie na vykonávanie činnosti agentúry dočasného zamestnávania a povolenie na vykonávanie činnosti agentúry podporovaného zamestnávania vydané na dobu určitú.“ V súvislosti s navrhovanými zmenami je potrebné vykonať následné prečíslovanie novelizačných bodov. B. za čl. II sa vkladá nový čl. III, ktorý znie: „Zákon Národnej rady č. 145/1995 Z. z. o správnych poplatkoch v znení zákona,“ nebudem čítať znenie zákona, lebo to sú novely zákona, „sa mení takto: „V prílohe k zákonu č. 145/1995 Z. z.  v časti VIII Finančná správa a obchodná činnosť položka 150a znie: „a) vydanie povolenia na sprostredkovanie zamestnania za úhradu 1. pre fyzické osoby 500 korún, pre právnické osoby 1 000 korún, b) zmena povolenia na sprostredkovanie zamestnania za úhradu 1. pre fyzické osoby 250 korún, pre právnické osoby 500 korún, c) vydanie povolenia na činnosť agentúry dočasného zamestnávania 1. pre fyzické osoby 1 500 korún, pre právnické osoby 3 000 korún, d) zmena povolenia na činnosť agentúry dočasného zamestnávania 1. pre fyzické osoby 750 korún, pre právnické osoby 1 500 korún, e) vydanie povolenia na činnosť agentúry podporovaného zamestnávania 1. pre fyzické osoby 1 500 korún, 2. pre právnické osoby 3 000 korún, f) zmena povolenia na činnosť agentúry podporovaného zamestnávania 1. pre fyzické osoby 750 korún, 2. pre právnické osoby 1 500 korún, g) vyhotovenie duplikátu povolení uvedených v písmenách a) až f) 100 korún“.“ Poznámky. Správny orgán odpustí poplatok podľa písmen a) až f) fyzickej osobe, ktorá je držiteľom preukazu občana s ťažkým zdravotným postihnutím, ak uvedenú činnosť bude vykonávať ako osoba samostatne zárobkovo činná a nebude zamestnancom.“ V súvislosti s doplnením vládneho návrhu zákona je potrebné ďalšie články následne prečíslovať a upraviť návrh zákona takto: „Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a o zmene a doplnení niektorých zákonov.“ Odôvodnenie k bodom 1, 2 až 7 a 11. S cieľom vytvoriť rovnocenné právne podmienky na vykonávanie samostatnej zárobkovej činnosti formou sprostredkovania zamestnania za úhradu a formou agentúry dočasného zamestnávania s podmienkami na výkon samostatnej zárobkovej činnosti v iných oblastiach sa navrhuje zrušiť obmedzenie platnosti vydaného povolenia na vykonávanie týchto činností na 5 rokov a rovnako zrušiť obmedzenie predĺženia platnosti vydaného povolenia na sprostredkovanie zamestnania za úhradu a na vykonávanie činnosti agentúry dočasného zamestnávania vždy len o 5 rokov. Navrhuje sa vytvoriť právny rámec na vydávanie povolenia na sprostredkovanie zamestnania za úhradu a povolenia na vykonávanie činnosti agentúry dočasného zamestnávania na neurčitý čas. K bodom 8 až 10. Z rovnakého dôvodu ako v prípade sprostredkovania zamestnania za úhradu a vykonávania činnosti agentúry dočasného zamestnávania sa navrhuje zrušiť obmedzenie platnosti vydaného povolenia na vykonávanie činnosti agentúry podporovaného zamestnávania na 5 rokov a zrušiť obmedzenie predĺženia platnosti povolenia vydaného na vykonávanie činnosti agentúry podporovaného zamestnávania vždy len o 5 rokov. Navrhuje sa vytvoriť právny rámec na vydávanie povolenia na vykonávanie činnosti agentúry podporovaného zamestnávania na neurčitý čas. V časti B. nadväzne na navrhnutú zmenu vydávať povolenie na sprostredkovanie zamestnania za úhradu, povolenie na činnosť agentúry dočasného zamestnávania a povolenie na činnosť agentúry podporovaného zamestnávania na dobu neurčitú navrhujem novelizovať aj položku 150a v prílohe zákona č. 145/1995 Z. z. v časti VIII Finančná správa a obchodná činnosť. Ďakujem.